Így tedd rá!

Hódosi Borbála vagyok, hivatásomat tekintve gyógypedagógus. Szakterületem az iskolaérettség és a tanulási problémák. Jelenleg egy tanulásban akadályozott osztályban tanítok főállásban, emellett egyéni és csoportos iskolaelőkészítő foglalkozásokat tartok .

3 évig a Halacskákban is dolgoztam, de költözés miatt munkahelyet kellett váltanom. Azonban az óvodát, a munkatársakat, a légkört és a szellemiséget nem tudtam itt hagyni, így maradtam, mint Így tedd rá! foglalkozásvezető.

A népzene egész életemben jelen volt, a néptánc kb. 5 éves korom óta. Gyógypedagógiai fejlesztő- és tantárgyi óráimba is tudatosan próbáltam mindig beemelni a népi játékokat, mondókákat, énekeket.

Az Így tedd rá! Magyarország vezető népi játék és néptánc módszertana, mely egyet jelent a hagyományos értékekkel és a legkorszerűbb pedagógiai elvekkel. Azért lettem foglalkozásvezető, mert azonosulni tudok az ÍTR szellemiségével.

Szeretném megmutatni másoknak is, hogy mekkora hatással van a mozgás- és kognitív fejlődésre a népi játék és a tánc. Szeretném élményszerűen továbbadni a népi kultúránk ezen részét és másokat is a továbbadásra motiválni, hogy otthon is együtt énekeljen és táncoljon a család. Mert mi más hozna össze és tartana meg minket, mint saját népünk kultúrája?